АҞӘА, хәажәкыра 10 – Sputnik, Сариа Кәарцхьиаԥҳа. Россотрудничество "Агәымшәара аурокқәа" рымҩаԥгара иацнаҵоит Аԥсны ашколхәыҷқәа рзы.
Уажәазы "Агәымшәара аурок" иалахәын Аҟәатәи ашкол № 2 аҵаҩцәа. Урҭ изыӡырҩит алектор Евгени Павлов. Иара ирзеиҭеиҳәеит авиациа амаршал, аԥырҩы Александр Покрышкин иҭоурых.
Россотрудничество ахаҭарнак Михаил Масаев иажәақәа рыла, акциа Аԥсны зегьы имҩаԥысуеит. Аиааира амшныҳәа аламҭалаз имҩаԥгахо аурокқәа рхықәкы – аҿар аветеранцәа раҳаҭыр абара, иҭахаз афырхацәа рхамшҭра рылааӡароуп.
"Аиааира амшныҳәа аламҭалаз имҩаԥгахо аурокқәа рхыԥхьаӡара еиҳа-еиҳа ирацәахоит. Лаҵара 9 рышьҭахьгьы имҩаԥгалахоит арҭ аурокқәа. Ахәыҷқәа агәахәара ду рыманы иӡырыҩуеит", - иҳәеит Масаев.
Еиҳа еиҵбацәоу рзы арҭ аурокқәа аибашьра иазку, ирызҿыцу ажәабжьқәа раҳароуп.
"Агәымшәара аурокқәа" раԥхьаӡа акәны схы рыласырхәит. Акциа ҳақәра зықәроу рзы аинтерес ду аҵоуп. Иаҳзымдыруа акыр ҳаҳауеит", - лҳәоит Аҟәатәи ашкол №2 ажәабатәи акласс аҵаҩы Мариа Морозова.
Никита Арзуманиан "Агәымшәара аурокқәа" афырхацәа ухазмыршҭуа акциоуп ҳәа иазиԥхьаӡоит.
Аџьынџьтәылатә еибашьра ду аҟны Аиааира 75 шықәса ахыҵра аламҭалазы Россотрудничествои Sputnik Аԥсни имҩаԥыргоит "Агәымшәара аурокқәа". Абри акциа аҳәаақәа ирҭагӡаны Аҟәатәи ашкол № 2 аҵаҩцәа аветеранцәа ашәҟәқәа рзырҩит.
Акциа алахәылацәа ирымоуп алшара Аԥсны инхо 48-ҩык аветеранцәа рахьтә аӡә далхны асаламшәҟәы изыҩра. Иреиӷьу асаламшәҟәы Sputnik Аԥсны аредакциаҟны иалыркаауеит. Автор иоуеит алшара арадио Sputnik Аԥсны аефир аҟны аԥхьара.
Иара убас шәаԥхьар ҟалоит: